DEĊIŻJONI TAL-KUMMISSJONI
tad-29 ta' Settembru 2006
rigward kontribuzzjoni finanzjarja mill-Komunità lejn stħarriġ bażilineari dwar il-prevalenza ta' Salmonella fid-dundjani li għandu jitwettaq fl-Istati Membri
(innotifikata taħt dokument numru C(2006) 4308)
(2006/662/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u b'mod partikolari l-Artikolu 20 tagħha,
Billi:
(1)
Skond id-Deċiżjoni 90/424/KEE l-Komunità għandha twettaq jew tassisti l-Istati Membri fit-twettiq ta' miżuri tekniċi u xjentifiċi meħtieġa għall-iżvilupp ta' leġiżlazzjoni veterinarja u għall-iżvilupp ta' edukazzjoni veterinarja jew taħriġ.
(2)
Skond l-Artikolu 4 tar-Regolament (KE) Nru 2160/2003 tal-Parlament Ewropew u tal-Kunsill tas-17 ta' Novembru 2003 dwar il-kontroll ta' salmonella u ta' aġenti Żoonotiċi speċifiċi oħra li jinsabu fl-ikel (2), għandha tiġi stabbilita mira Komunitarja biex titnaqqas il-prevalenza ta' salmonella f'popolazzjonijiet ta' qatgħat ta' dundjani sa tmiem l-2007.
(3)
Sabiex tiġi stabbilita l-mira Komunitarja, jeħtieġ li tkun disponibbli data komparabbli dwar il-prevalenza ta' salmonella fil-popolazzjonijiet ta' dundjani fl-Istati Membri. Tali tagħrif mhuwiex disponibbli u stħarriġ speċjali għandu għalhekk jitwettaq biex jissorvelja l-prevalenza ta' salmonella fid-dundjani matul perjodu xieraq sabiex jitqiesu varjazzjonijiet stagjunali possibbli.
(4)
L-istħarriġ għandu jipprovdi t-tagħrif tekniku meħtieġ għall-iżvilupp ta' leġiżlazzjoni veterinarja tal-Komunità. Minħabba l-importanza li tinġabar data komparabbli dwar il-prevalenza ta' salmonella fid-dundjani fl-Istati Membri, dawn għandhom jingħataw kontribuzzjoni finanzjarja mill-Komunità biex jiġu implimentati r-rekwiżiti speċifiċi ta' l-istħarriġ. Huwa xieraq li l-ispejjeż imġarrba fuq testijiet ta' laboratorju jingħataw 100 % lura, suġġetti għal limitu massimu. L-ispejjeż l-oħra bħal teħid ta' kampjunji, ivvjaġġar, amministrazzjoni eċċ ma għandhomx ikunu eliġibbli għal kwalunkwe kontribuzzjoni finanzjarja tal-Komunità.
(5)
Kontribuzzjoni finanzjarja mill-Komunità għandha tingħata jekk l-istħarriġ jitwettaq skond id-dispożizzjonijiet rilevanti tal-liġi Komunitarja u suġġett għall-konformità ma' ċerti kondizzjonijiet oħra.
(6)
Kontribuzzjoni finanzjarja mill-Komunità għandha tingħata jekk l-azzjonijiet maħsuba jsiru b'mod effettiv u jekk l-awtoritajiet jagħtu l-informazzjoni kollha meħtieġa fil-limiti taż-żmien previsti.
(7)
Hemm bżonn li tiġi ċċarata r-rata li għandha tintuża għall-konverżjoni ta' l-applikazzjonijiet tal-pagamenti mressqa f'muniti nazzjonali kif definit fl-Artikolu 1(d) tar-Regolament tal-Kunsill (KE) 2799/98 tal-15 ta' Diuċembru 1998 li jistabbilixxi l-arranġamenti agrimonetarji għall-euro (3).
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI
Artikolu 1
L-għan ta' l-istħarriġ u d-dispożizzjonijiet ġenerali
1. Għandu jitwettaq stħarriġ biex tiġi vvalutata l-prevalenza ta' Salmonella spp. madwar il-Komunità f’
-
qatgħat ta' dundjani għat-tismin li ttieħdu bħala kampjun fi żmien tliet ġimgħat li jkunu ħallew r-razzett magħżul għall-biċċerija;
-
qatgħat ta' dundjani għat-tgħammir fi żmien 9 ġimgħat qabel ma jinqerdu.
2. Ir-riżultati ta' l-istħarriġ għandhom jiġu użati biex jinħolqu miri Komunitarji kif previsti fl-Artikolu 4 tar-Regolament (KE) Nru 2160/2003.
3. L-istħarriġ għandu jkopri perjodu ta' sena li jibda mill-1 ta' Ottubru 2006.
4. Għall-finijiet ta' din id-Deċiżjoni, “l-awtorità kompetenti” għandha tkun l-awtorità jew l-awtoritajiet ta' Stat Membru kif innominati taħt l-Artikolu 3 tar-Regolament (KE) Nru 2160/2003.
Artikolu 2
Qafas għat-teħid tal-kampjuni
1. It-teħid tal-kampjuni għall-fini ta' l-istħarriġ f'qatgħat ta' dundjani għandu jkun organizzat mill-Istat Membru u għandu jitwettaq mill-1 ta' Ottubru 2006 f'rziezet li fihom mill-anqas 500 tajra għat-tismin jew 250 tajra għat-tgħammir. F'kull razzett ta' dundjani għat-tgħammir magħżul, qatgħa waħda ta' l-età adattata għandha tittieħed bħala kampjun.
Madankollu, f'pajjiżi fejn l-għadd ikkalkulat ta' qatgħat li għandhom jittieħdu bħala kampjun huwa ogħla mill-għadd ta' rziezet disponibbli, li fihom mill-anqas l-għadd ta' tjur hawn fuq imsemmi, sabiex jinkiseb l-għadd ikkalkulat ta' tjur, jistgħu jittieħdu bħala kampjun mill-istess razzett sa erbgħa qatgħat ta' tjur. Meta jkun possibbli l-qatgħat addizzjonali minn razzett wieħed għandhom ikunu minn postijiet differenti fejn jitrabbew id-dundjani u l-kampjuni meħuda fi staġuni differenti.
Jekk l-għadd ta' qatgħat li għandhom jittieħdu bħala kampjun jibqa' ma jkunx biżżejjed, aktar minn erba' qatgħat jistgħu jittieħdu bħala kampjun mill-istess razzett, b'attenzjoni akbar mitfuha fuq l-irziezet il-kbar.
2. It-teħid ta' kampjuni għandu jitwettaq mill-awtorità kompetenti jew taħt is-superviżjoni tagħha.
Artikolu 3
L-istħarriġ ta' Salmonella spp. u serotipar ta' l-iżolati rilevanti
1. L-istħarriġ ta' Salmonella spp. u serotipar ta' l-iżolati rilevanti għandu jseħħ f'laboratorji ta' referenza nazzjonali għas-salmonella.
Madankollu, meta laboratorju ta' referenza nazzjonali ma jkollux il-kapaċità li jwettaq l-analiżi kollha jew jekk ma jkunx il-laboratorju li jwettaq l-istħarriġ b'mod regolari, l-awtoritajiet kompetenti jistgħu jaħtru għadd limitat ta' laboratorji oħra involuti f'kontrolli uffiċjali ta' salmonella biex iwettqu l-analiżi.
Dawn il-laboratorji għandu jkollhom esperjenza ċċertifikata fl-użu tal-metodu ta' stħarriġ meħtieġ, għandhom jimplimentaw sistema ta' assigurazzjoni tal-kwalità konformi ma' l-istandard 17025 ta' l-ISO, u għandhom ikunu sorveljati mil-laboratorju ta' referenza nazzjonali.
2. L-istħarriġ tas-Salmonella spp. għandu jitwettaq skond il-metodu rakkomandat mill-laboratorju ta' referenza tal-Komunità għas-salmonella.
3. Serotipar ta' l-iżolati rilevanti għandu jitwettaq skond l-iskema Kaufmann-White.
Artikolu 4
Ġbir tad-data, valutazzjoni u rappurtar
1. L-awtorità nazzjonali responsabbli għat-tħejjija tar-rapport nazzjonali annwali skond l-Artikolu 9(1) tad-Direttiva 2003/99/KE (4) għandha tiġbor u tevalwa r-riżultati miksuba skond l-Artikolu 3 ta' din id-Deċiżjoni fuq il-bażi tal-qafas ta' kampjuni msemmija fl-Artikolu 2 tagħha, u għandha tirrapporta kull data meħtieġa u l-valutazzjoni tagħha lill-Kummissjoni.
2. Il-Kummissjoni għandha tressaq id-data lill-Awtorità Ewropea għas-Sigurtà Alimentari, li se teżaminaha.
3. Id-data nazzjonali aggregata u r-riżultati għandhom isiru pubblikament disponibbli f'forma li tiżgura l-kunfidenzjalità.
Artikolu 5
Speċifikazzjonijiet tekniċi
Il-ħidmiet u l-attivitajiet imsemmija fl-Artikoli 2,3 u 4 ta' din id-Deċiżjoni għandhom jitwettqu f'konformità ma' l-ispeċifikazzjonijiet tekniċi ppreżentati fil-laqgħa tal-Kumitat Permanenti dwar il-Katina Alimentari u s-Saħħa ta' l-Annimali fi... kif ippubblikati fuq il-websajt tal-Kummissjoni http://europa.eu.int/comm/food/food/biosafety/salmonella/impl_reg_en.htm
Artikolu 6
Firxa ta' applikazzjoni tal-kontribuzzjoni finanzjarja tal-Komunità
1. Il-Komunità għandha tipprovdi kontribuzzjoni finanzjarja għall-ispejjeż imġarrba mill-Istati Membri dwar it-testjar fil-laboratorju, i.e. stħarriġ batterjoloġiku tas-Salmonella spp. u serotipar ta' l-iżolati rilevanti.
2. Il-kontribuzzjoni finanzjarja massima mill-Komunità għandha tkun ta' EUR 20 għal kull test għall-istħarriġ batterjoloġiku tas-Salmonella spp. u EUR 30 għas-serotipar ta' l-iżolati rilevanti.
3. Il-kontribuzzjoni finanzjarja mill-Komunità ma għandhiex taqbeż l-ammonti stipulati fl-Anness I għat-tul kollu ta' l-istħarriġ.
Artikolu 7
Kontribuzzjonijiet għall-għoti ta' kontribuzzjoni finanzjarja tal-Komunità
1. Il-kontribuzzjoni finanzjarja stipulata fl-Artikolu 6 għandha tingħata lill-Istati Membri jekk l-istħarriġ jiġi implimentat f'konformità mad-dsipożizzjonijiet rilevanti tal-liġi Komunitarja, li tinkludi r-regoli dwar il-kompetizzjoni u dwar l-għoti ta' kuntratti pubbliċi, u suġġetta għall-konformità mal-kondizzjonijiet li ġejjin:
(a)
sa l-1 ta' Ottubru 2006, il-liġijiet, ir-regolamenti u d-dispożizzjonijiet amministrattivi meħtieġa għall-implimentazzjoni ta' l-istħarriġ għandhom jidħlu fis-seħħ;
(b)
rapport tal-progress miksub li jkopri l-ewwel tliet xhur ta' l-istħarriġ għandu jitressaq sat-28 ta' Frar 2007; Ir-rapport tal-progress miksub għandu jinkludi t-tagħrif kollu mogħti f'Kapitolu 6 Rappurtar ta' l-ispeċifikazzjonijiet tekniċi msemmija fl-Artikolu 5.
(ċ)
għandu jitressaq rapport finali sa mhux aktar tard mill-31 ta' Ottubru 2007, dwar l-eżekuzzjoni teknika ta' l-istħarriġ, flimkien ma' dokumenti ta' prova għall-ispejjeż mġarrba u r-riżultati miksuba matul il-perjodu li jibda mill-1 ta' Ottubru 2006 sat-30 ta' Settembru 2007; l-evidenza mitluba fir-rigward ta' l-ispejjeż imġarrba għandha mill-anqas tinkludi t-tagħrif stipulat fl-Anness II;
(d)
l-istħarriġ għandu jiġi implimentat effettivament.
2. Ħlas bil-quddiem ta' 50 % tas-somma totali msemmija fl-Anness I jista' jsir fuq t-talba ta' l-Istat Membru kkonċernat.
3. Nuqqas ta' konformità mal-limitu ta' żmien imsemmi f'paragrafu 1(c) għandu jimplika tnaqqis progressiv tal-kontribuzzjoni finanzjarja li għandha titħallas, li jammonta għal 25 % tas-somma totali sal-15 ta' Novembru 2007, 50 % sa l-1 ta' Diċembru 2007 u 100 % tas-somma sal-15 ta' Diċembru 2007.
Artikolu 8
Ir-rata ta' konverżjoni għall-applikazzjonijiet fil-munita nazzjonali
Ir-rata ta' konverżjoni għall-applikazzjonijiet imressqa fil-munita nazzjonali fix-xahar “n” għandha tkun dik ta' l-għaxar jum tax-xahar “n+1” jew ta' l-ewwel ġurnata qabel il-jum li għalih tiġi kkwotata rata.
Artikolu 9
Applikazzjoni
Din id-Deċiżjoni għandha tapplika mill-1 ta' Ottubru 2006.
Artikolu 10
Id-Destinatarji
Din id-Deċiżjoni hija indirizzata lill-Istati Membri.
Magħmul fi Brussell, nhar id-29 ta' Settembru 2006.